**חנוכה במסורות היהודיות**

בכל שנה, לקראת חג החנוכה, אנו שבים אל השאלה המפורסמת של חכמי התלמוד: "מאי חנוכה?". התהייה הזו – מהו בעצם חג החנוכה - מופיעה כבדרך אגב במסכת שבת, תוך כדי דיון אודות עניינים אחרים לגמרי, ולדעתם של כמה היסטוריונים היא חושפת אותנו לעובדה שלחג החנוכה שמציין את אירועי מרד המקבים וייסוד בית חשמונאי במאה ה-2 לפנה"ס – היה מעמד שברירי אצל חז"ל.

התשובה שנתנו חכמי התלמוד לאותה שאלה הייתה ששמונת ימי חנוכה אסורים בהספדים ובתענית וזאת בשל נס השמן: "שנכנסו יוונים להיכל, טימאו כל השמנים שבהיכל, וכשגברה מלכות בית חשמונאי ונצחום, בדקו לא מצאו אלא פך אחד של שמן...ולא היה בו אלא להדליק יום אחד, נעשה בו נס והדליקו ממנו שמונה ימים"... (תלמוד בבלי, שבת, דך כא, עמוד ב). והנה, עובדה פשוטה היא שאותו סיפור של נס פך השמן, כלל אינו מופיע בספרי מקבים א' – וב': הספרים היהודיים שתיעדו את אירועי המרד ועליית בית חשמונאי לפרטיהם ההיסטוריים, ולימים נשמרו דווקא בחיק הכנסייה נוצרית, ולא בתוך המסורת התרבותית היהודית.

יש אומרים שבאמצעות העלאת סיפור נס פך השמן והפיכתו למרכזי, ביקשו חז"ל להפקיע מידי יהודה המקבי ואחיו את תפקידם המרכזי והמוביל במרד, וזאת בשל מאבקים שהתקיימו בין חכמי הפרושים לבין מלכי בית חשמונאי הגדולים יוחנן הורקנוס הראשון וינאי המלך, ובשל עצם התקרבותם של מלכי בית חשמונאי לתרבות ההלנית. הסבר נוסף, ולא בהכרח סותר לקודם הוא, שבתקופות מסוימות ביקשו חז"ל להמעיט בהדגשת סיפורים אודות גילויי כוח צבאי יהודי, וזאת כדי שלא לעודד גורמים יהודיים שרצו לקדם מרידה אלימה בשלטון הרומאי.

היסטוריונים אחרים טוענים שאין זה כך: חנוכה היה חג חשוב עבור חז"ל והם לא היו כה עוינים לבית חשמונאי, אלא שהנטייה הטבעית של ספרות חז"ל אינה לעסוק בהיסטוריה, מה גם שחנוכה אינו החג היחיד שלא זכה למסכת משלו בתלמוד.

השאלה לגבי יחסם של חז"ל לחנוכה ולחשמונאים נותרת אפוא פתוחה, ועם זאת חשוב להסביר שללא ספרי מקבים א' ו -ב', היינו יודעים היום מעט מאוד על מרד המקבים. חז"ל פשוט לא מסרו באגדותיהם מידע קונקרטי עליו.

בכל מקרה, למרות שחג החנוכה לא זכה למסכת משלו, הרי שהוא נקלט היטב בקרב יהודי ארץ ישראל ויהודים שחיו בפזורה כבר לאורך ימי בית המקדש השני, ומכאן ואילך זכה לפופולריות עממית רבה. לעולם ההלכה והמנהג היהודי שנוצר לאורך הדורות היו דרכים משלהם להנציח את חנוכה באמצעות עיסוק מפורט בדרכי הדלקת החנוכייה, קביעתם של תפילות וברכות מיוחדות, וכמובן שימור של מאכלים מסוימים וטקסים שליוו את שעת הדלקת נרות חנוכה.

התפתחות מעניינית שעברה על זיכרון מאירועי מרד המקבים התרחש בכמה מרחבים יהודיים בימי הביניים. החוקר הגדול דוד פלוסר הראה שבקרב כמה קהילות יהודיות שחיו בארצות האסלאם, איטליה ואשכנז בין המאות ה-10 וה-12, התעניינו מאוד במעשי הגבורה הקדומים של היהודים, ובתוך כל העלו על נס במיוחד את גבורתו של יהודה המקבי – מעין אביר ימי ביניימי של היהודים, השווה בערכו לגיבורי יוון ורומא שהונצחו בספרות הקלאסית, וכן לגיבורי העמים האירופאיים באותן תקופות. כך הופיעו הספרים 'מגילת אנטיוכוס' בסוריה, ו'ספר חשמונאים' וספר 'יוסיפון' באיטליה – שלושתם מלאים בסיפורי גבורתם של המקבים.

העידן המודרני הוביל את יהודי העולם לכיוונים חברתיים ורעיוניים שונים ומשונים, ובהקשר המסוים של היחס לחג החנוכה, נראה שכל קבוצה עשתה שימוש בחג לצרכיה. יהודים ששאפו למיזוג עם החברה המודרנית הסובבת אותם, למשל בגרמניה ולאחר מכן בארצות הברית, נתנו את דעתם לסמיכותו של חג החנוכה לחג המולד הנוצרי, ובמידה רבה נראה שהדלקת נרות חנוכה צבעוניים (עד כדי הפיכת החנוכייה ל"עץ אשוח יהודי"), והענקת מתנות לילדים ("דמי חנוכה"), אינם אלא אימוץ וחיקוי של העולם שסבב הסובב את היהודים. בימינו דומה שחג החנוכה קיבל בקרב חוגים יהודיים אלו תפנית מעניינת: לא עוד חג המייצג מאבק של עם למען חירותו הדתית והלאומית, אלא מעין סמל אוניברסלי מופשט, שאור החנוכייה שבו הוא סמל לאור הקיים בחוויית החירות הרב תרבותית.

מנגד, אנו מוצאים בספרות היהודית המודרנית לדורותיה, שלל דוגמאות לכך שמפגש עם חג החנוכה, וביתר שאת - מפגש עם החנוכייה, עשויים להיות רגע בו יהודי מתבולל מהרהר לפתע בשאלת זהותו. כך למשל הדבר בסיפורו של י"ל פרץ, "מנורת החנוכה", כך סיפורו של בנימין זאב הרצל "המנורה", וכן בעוד מקומות רבים. בסיפוריהם של חסידי חב"ד שמור מקום מיוחד לרגעי הדלקת נרות חנוכה על ידי אסירים יהודיים בגולאג הקומוניסטי, תוך כדי סיכון עצמי גדול, ופעמים רבות גם מסופר כיצד אחד הסוהרים האכזריים נזכר בזהותו היהודית, דווקא כאשר הוא תופס את האסירים על חם.

נוגעת ללב במיוחד היא עדותו של ההיסטוריון שאול פרידלנדר, שסיפר על רגע אחד בילדותו, בדצמבר 1941, בשעה שנמלט עם הוריו מפראג לצרפת, מאימת הכיבוש הנאצי. באחד הערבים סיפר לו אביו את סיפור החנוכה:

הוא הסביר לי איך רצו להכריח את היהודים להתכחש לאמונתם, ואיך המקבים התקוממו נגד מדכאיהם, שברו את עול הרודן, אנטיוכוס אפיפנס ושחררו את ירושלים...לא יהודי אחד גילה פתאום, כמו אבי – במבוכת הנפש שלו – איזשהו גרעין הקושר אותו אל העבר הקולקטיבי...בעתות משבר, אדם מחטט במעמקי הזיכרון כדי לגלות בהם איזה שריד של העבר, לא עברו של היחיד, שהוא קלוש וקצר ימים, אלא עברה של העדה, עבר שממנו אמנם התנתק, ואף על פי כן הוא מסמל את ההתמד והנצחיות. (שאול פרידלנדר, עם בא הזיכרון).

וכמובן, שעבור התנועה הציונית, כמעט על כל גווניה, הייתה לחנוכה חשיבות ראשונה במעלה. בהיפוך גמור לעומת השימוש שעשו ועושים יהודים מתבוללים בחנוכה, סימל החג עבור הציונים את קיומם הלאומי הרחוק של יהודים בעלי כוח פיזי, אומץ לב, יכולת צבאית, יוזמה מדינית, וקשר הדוק למולדתם ההיסטורית - ארץ ישראל.

עבור חלק מהציונים, נס פך השמן נדחק כעת, ואת מקומו תפסה הגבורה הארצית והאנושית. הוויה זו הונחלה באינספור דרכים במערכות החינוך ובעולם הספר, האמנות והתיאטרון הציוניים לאורך למעלה ממאה השנים האחרונות.

בהקשר זה של חשיבותו של חנוכה בתודעה ההיסטורית הציונית, מרתק לציין את החשיבות הרבה שהעניקו היסטוריונים ציוניים גדולים לחג החנוכה, לא רק כאירוע לאומי, אלא כאירוע הרה גורל בתולדות האנושות כולה! הנה לפנינו תפיסה על אודות התרחשות לאומית שיש לה חשיבות אוניברסלית. לדעתי, אלו פסקאות שראוי לצטט אותן במלואם.

ההיסטוריון יוסף קלוזנר כתב:

**זו הייתה הפעם הראשונה בהיסטוריה העולמית**, שעם שלם נרדף על דתו וסבל נוראות על אמונותיו ודעותיו. מובן שהרבה לא עמדו בניסיון...ואולם רוב האומה, גברים ונשים, זקנים וצעירים...סבלו על מיני יסורים...קמו ביהודה רבבות אלפי גיבורים רוחניים ששום עינוי שבעולם ושום איום במיתה משונה לא היה בכוחם להכריח אותם, שיבגדו בתורת אלוהיהם...הרגשה אינטואיטיבית הייתה כאן שביחד עם בגידה באלוהיהם הם בוגדים גם בעמם, ואם תאבד תורת ישראל יאבד גם עם ישראל...אלה היו קדושים – הראשונים מישראל ואפשר מן העמים כולם – שמסרו את נפשם על קדושת השם. אבל האומה לא הייתה ניצלת על ידי קדושים בלבד. לשם הצלתה והצלת אלוהיה ותורתה לא היה די בהתנגדות סבילה, פסיבית. כשנתמלאה סאת הייסורים והפורענות צריכה הייתה לקום התנגדות פעילה, אקטיבית. במקום הקדושים הכרח היה שיבואו הגיבורים – המורדים והלוחמים הגדולים מבית חשמונאי: מתתיהו בן יוחנן חשמונאי וחמשת בניו, שבדמם השיגו את חירות הדת ואת חירות המולדת כאחת.

(יוסף קלוזנר, היסטוריה של הבית השני, ב, ירושלים תשי"ב, עמ' 199 – 200).

ההיסטוריון ססיל רות' כתב:

**היה זה אחד המאורעות המכריעים בתולדות האנושות.** מעולם לא היו הבריות משוכנעים קודם לכן, כאשר היו באותה שעה, כי רעיון הוא משהו שכדאי ללחום עליו ולמות למענו, והצלחת ההתקוממות היא אשר הצילה למען המין האנושי את המונותאיזם המוסרי, המונח לא רק ביסודה של היהדות, כי אם גם של הנצרות והאסלאם שטרם נולדו ושל תרבות המערב במשמעותה האמיתית.

(ססיל רות, תולדות היהודים באיטליה, תל אביב תשכ"ב, עמ' 11).

ההיסטוריון יצחק בער כתב:

**מרד החשמונאים יש לראותו כאחד המאורעות המכריעים בהיסטוריה האנושית כולה,** כאחד הפרקים המכריעים בהתקדמותו של המין האנושי לקראת החירות [...] זו הפעם הראשונה בדברי הימים נלחמו ומתו על האמונה, כעל הערך היקר שבנכסי הנשמה.

(יצחק בער, ישראל בעמים, עיונים בתולדות ימי הבית השני ותקופת המשנה וביסודות ההלכה והאמונה, ירושלים תשכ"ט, עמ' 60).

וההיסטוריון מנחם שטרן כתב:

מסירותם הנלהבת והבלתי פשרנית של המוני היהודים לאמונתם היתה תופעה בעלת שורשים עמוקים. עוד בדורות קודמים הוכיחו היהודים שלא יהססו להקריב את חייהם על מצוות דתם, אלא שהפעם נגולה, **לראשונה בתולדות האנושות**, פרשה של קידוש השם בקנה מידה המוני. עמידתם של הקדושים והחסידים בימי גזירות השמד שימשה דוגמה ומופת ליהודים ולשאינם יהודים בכל הדורות הבאים.

(מנחם שטרן, "ימי הבית השני", בתוך, חיים הלל בן ששון (עורך), תולדות עם ישראל בימי קדם, תל אביב תשכ"ט, עמ' 196).

אני מרשה לעצמי להעיר באופן אישי, שגם בישראל של ימינו, סטודנטים עשויים להיות מופתעים למדי מהצגה כה מרשימה של מרד המקבים כאירוע ראשון מסוגו בהיסטוריה של האנושות כולה.

\*

ובכן, אנו נעים על מעגל השנה, שוב הגיעו ימי החנוכה, שוב אנו נדרשים להתבונן בתמורות הגדולות שעברו על החג לאורך אלפי שנות קיומו, ושוב אנו עשויים להרהר מה מדבר אלינו יותר: הסיפור ההיסטורי ריאלי של ספר מקבים א', הדגשת נס פך השמן של חז"ל, הדבקות בפרטים ההלכתיים של החג, ראייתו של יהודה המקבי כמעין מלך ארתור של היהודים, ראיית חנוכה כגרסה יהודית שוות ערך לחג המולד או סמל לאור הרב תרבותיות, היאחזות בחנוכייה כחפץ שיש בכוחו לעורר זיכרונות ישנים על אודות זהות שהייתה וכמעט הלכה לאיבוד, ואולי – ראייתו של חנוכה כאירוע דרמטי בעל חשיבות ראשונה במעלה בהיסטוריה האנושית: מקור השראה לנכונות לנהל מאבק עד מוות על החירות הלאומית והחירות הדתית והתרבותית.

כמו בכל הדורות, גם בימינו, ואולי ביתר שאת בימינו, עשוי היחס שלנו לחג החנוכה להוות ראי בהיר מאוד להבין היכן אנו עומדים בעולם.